జీఎస్‌టీకి సహకరించండి
- అఖిలపక్షానికి ప్రధాని మోడీ విజ్ఞప్తి
న్యూఢిల్లీ: 'వస్తు సేవల పన్ను' (జీఎస్‌టీ) బిల్లునకు పార్లమెంట్‌ ఆమోదం లభించేలా ప్రతిపక్షాలు సహకరించాలని ప్రధాని నరేంద్ర మోడీ అఖిలపక్ష నేతలను కోరారు. జాతి ప్రయోజనాలను దృష్టిలో ఉంచుకొని అమలులోకి తీసుకురాదలచిన ఈ బిల్లుకు ఆమోదం లభించేలా చూడాలన్నారు. శీతాకాల పార్లమెంట్‌ సమావేశాలు ప్రారంభం కానున్న నేపథ్యంలో ఏర్పాటు చేసిన అఖిల పక్ష భేటీలో ఆయన పాల్గొన్నారు. జీఎస్‌టీ విషయమై ప్రతిపక్షాల్లో ఉన్న సందేహాలు, వివిధ కీలక బిల్లులకు సంబంధించి అపోహలను తీర్చేందుకు గాను ఆర్థిక మంత్రి అరుణ్‌ జైట్లీ ఆయా పక్షాల వారితో సంప్రదింపులు జరుపుతారని అన్నారు. ప్రజల ఆకాంక్షలను నేరవేర్చేలా పార్లమెంట్‌ సమావేశాలు అర్ధంతంగా సాగేందుకు సహకరించాలని ఆయన ప్రతిపక్షాలను కోరారు. కాగా జేడీ(యూ) జీఎస్‌టీ బిల్లుకు తమ పార్టీ మద్దతును ప్రకటించింది అఖిల పక్ష సమావేశం అనంతనం ఆ పార్టీ అధ్యక్షుడు శరద్‌ యాదవ్‌ ఈ విషయమై మాట్లాడుతూ జీఎస్‌టీకి తమ మద్దతు తెలిపారు.
రాష్ట్రాలకు స్పష్టతనివ్వాలి: ఏచూరి
జీఎస్‌టీ విషయమై సీపీఐ-ఎం ప్రధాన కార్యదర్శి సీతారాం ఏచూరి మాట్లాడుతూ కొత్త విధానం అమల్లోకి వస్తే పన్ను వసూళ్ల విషయంలో శాసనాధికారాలను కోల్పోవాల్సి వస్తుందని రాష్ట్రాలు భావిస్తున్నాయని అన్నారు. ఇదే విషయమై స్పష్టతనిచ్చేలా కేంద్రం చర్చలు జరపాలని అన్నారు. ఇదే విషయాని వామపక్షాలు పలుమార్లు ప్రభుత్వానికి వివరిస్తున్నప్పటికీ ఈ దిశగా సర్కార్‌ ఏలాంటి చర్యలు చేపట్టలేదని ఆయన ఆవేదన వ్యక్తం చేశారు.
మీ స్నేహితులకు రికమెండ్ చెయ్యండి